Varustelekakin tuli avuksi – Nanson lakkautettava tehdas halutaan pelastaa

AJASSA "Haluamme saada myyntiin laadukkaita vaatteita laadukkaista ja vieläpä kotimaisista materiaaleista"

Varusteleka aloittaa yhteistyön Nokian Neulomon kanssa. Armeijatavaran myynnistä tutuksi tulleen yrityksen omistaja Valtteri Lindholm (kuvassa) ja Nokian Neulomon Vesa Moisio sopivat asiasta torstaina. Päivi Tuovinen

Riikka Jokinen

Armeijatavaroiden ja retkeilytuotteiden erikoisliike Varusteleka aloittaa yhteistyön Nokian Neulomon kanssa. Neulomon suunnitelmissa on ottaa haltuun lakkautettava Nanson tehdas ja yritys on etsinyt avuksi yhteistyökumppaneita.

Yhteistyön seurauksena Varustelekan valikoimaan tulee kotimaisesta neuloksesta valmistettuja vaatteita.

Varustelekan ostopäällikkö Anssi Rötkön mukaan Neulomo tekee Särmä-malliston tuotteita. Mallistossa on tällä hetkellä esimerkiksi paitoja ja housuja, joita olisi mahdollista valmistaa neuloksesta.

– Ajatukset ovat lennelleet boksereita paitoihin ja kaikkeen siltä väliltä. Nyt olemme sopineet, että Särmä-mallistoon tulee jotakin Neulomolta, mutta kartoitamme parhaillaan, että mitä.

Tällä testataan, ovatko asiakkaat yhtä innoissaan kuin me."

Varusteleka on yhteistyökumppanista innoissaan.

– Haluamme saada myyntiin laadukkaita vaatteita laadukkaista ja vieläpä kotimaisista materiaaleista.

Neulomo tekee tuotteet suomalaisesta trikoosta Nokialla.

Hyviä puolia on Rötkön mukaan muitakin.

–Tehdasmatka on lyhyt ja kommunikaatio suomalaisten työntekijöiden kanssa on helppoa. Kieliongelmia ei ole.

– Uskon myös, että asiakkaita riittää, sillä yhteistyön avulla olemme pelastamassa tehdasta, pidämme työpaikat Suomessa ja verotulotkin jäävät maahan, Rötkö kertoo.

Se, mitä Neulomon valmistamat ja Varustelekan myymät tuotteet maksavat, ei ole vielä tiedossa. Rötkö kuitenkin uskoo, että kuluttaja on valmis maksamaan kotimaisesta tuotteesta hieman enemmän.

– Löimme sopimuksesta kättä päälle torstaina ja jo päivässä vastaanotto on ollut huikea. Pintaa on nyt raapaistu, seuraavaksi räjäytämme potin, Rötkö suunnittelee.

Verkkokeskustelijat ovat jo heitelleet innolla ideoita siitä, mitä kotimaisesta neuloksesta voisi valmistaa. Ideat ovat sinkoilleet naisten boksereista, purjehtijoiden puuvillahousuihin, poolopaitaan ja yöpukuun asti.

Aluksi Neulomo toteuttaa ensimmäiset mallituotteet. Sen jälkeen alkaa ennakkotilausmahdollisuus. Rötkön mukaan todennäköisesti aluksi on yksi tuote, jota on mahdollista tilata ennakkoon.

– Tällä testataan, ovatko asiakkaat yhtä innoissaan kuin me. Ennakkotilausten jälkeen menee kahdesta neljään kuukautta, kunnes tuotteet ovat asiakkailla, Rötkö kertoo ja jatkaa, että mikäli vastaanotto on positiivinen, niin yhteistyö laajenee.

Tästä on kyse Nokian Neulomo selvittää parhaillaan, voisiko se ottaa syksyllä haltuunsa Nanson Nokian tehtaan. Nanso ilmoitti joulukuussa lakkauttavansa tehtaan ja siirtävänsä tuotannon Viroon. Neulomo etsii jatkuvasti uusia yhteistyökumppaneita. Jo aiemmin Neulomo teetti koe-erän, jonka ennakkomyynti ylitti odotuksen. Erän päätuote olivat Papu Designin naisten mekot, jotka varattiin loppuun puolessatoista tunnissa. Neulomo ilmoitti torstaina yhteistyöstä Varustelekan kanssa. Koe-erä toteutetaan vastaavalla tavalla kuin Papu Designin kanssa.